ธ.กรุงเทพเปิดแลกธนบัตรที่ระลึกครองราชย์70ปี27ต.ค.นี้ 1.75 แสนฉบับ
ธนาคารกรุงเทพ เตรียมจ่ายแลกธนบัตรที่ระลึกฉลองสิริราชสมบัติครบ 70 ปี 27 ต.ค. นี้ ด้านไทยพาณิชย์ เปิดจ่ายแลกธนบัตร 84 พรรษา และธนบัตร 70 ปี วันที่ 28 ต.ค.
26 ต.ค. 2559

ธนาคารกรุงเทพ เตรียมจ่ายแลกธนบัตรที่ระลึกฉลองสิริราชสมบัติครบ 70 ปี 27 ต.ค. นี้ ด้านไทยพาณิชย์ เปิดจ่ายแลกธนบัตร 84 พรรษา และธนบัตร 70 ปี วันที่ 28 ต.ค.
ผู้สื่อข่าวรายงานว่า ธนาคารกรุงเทพ ได้รับการจัดสรรธนบัตรที่ระลึกเพิ่มเติมจากธนาคารแห่งประเทศไทย (ธปท.) โดยครั้งนี้เป็น "ธนบัตรที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสฉลองสิริราชสมบัติครบ 70 ปี 9 มิถุนายน 2559" ชนิดราคา 70 บาท จ่ายแลกพร้อมแผ่นบรรจุในราคา 100 บาท โดยธนาคารกรุงเทพได้รับการจัดสรรธนบัตรที่ระลึกจากธปท.ในครั้งนี้จำนวน 1.75 แสนฉบับ พร้อมเปิดให้ลูกค้าและประชาชนได้จ่ายแลกในวันพฤหัสบดีที่ 27 ตุลาคม 2559 เฉพาะสาขาในเขตกรุงเทพมหานครและปริมณฑล จำกัดการจ่ายแลกท่านละ 1 ฉบับเท่านั้น
ขณะเดียวกัน ธนาคารกรุงไทยเปิดให้แลกธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษาครบ 7 รอบ 5 ธันวาคม 2554 ที่ได้รับการจัดสรรจาก ธปท. จำนวน 2 แสนชุด ซึ่งธนาคารจะเปิดให้จ่ายแลกในวันที่ 27 ตุลาคม 2559 เป็นต้นไป หรือจนกว่าธนบัตรหมด จำกัดคนละไม่เกิน 2 ชุด 
ด้านธนาคารไทยพาณิชย์ ได้รับการจัดสรรธนบัตรที่ระลึกจาก ธปท. 2 แบบ คือ ธนบัตรเฉลิมพระเกียรติพระบาทสมเด็จพระเจ้าอยู่หัว ฉลองสิริราชสมบัติ 70 ปี ได้รับจัดสรรจำนวน 1.75 แสนฉบับ และธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 7 รอบ 5 ธันวาคม 2554 ได้รับจัดสรรจำนวน 1.3 แสนฉบับ โดยธนาคารไทยพาณิชย์จะเปิดให้ประชาชนจ่ายแลกในวันศุกร์ที่ 28 ต.ค. นี้ ทุกสาขาทั่วประเทศ จำกัดจำนวน 1 ท่าน ต่อ 1 ใบ